目录

[能斷金剛般若波羅蜜多經 羽 105](#_Toc494561738)

能斷金剛般若波羅蜜多經 羽

唐三藏法師玄奘譯

如是我聞.一時,薄伽梵在室羅筏住

誓多林給孤獨園,與大苾芻衆千二

百五十人俱.爾時,世尊於日初分,整

理常服,執持衣鉢,入室羅筏大城乞

食.時,薄伽梵於其城中,行乞食已,出

還本處,飯食訖,收衣鉢,洗足已,於食

後時,敷如常座,結加趺坐,端身正願,

住對面念.時,諸苾芻來詣佛所,到已

頂禮世尊雙足,右遶三帀,退坐一面.

具壽善現亦於如是,衆會中坐.

爾時,衆中具壽善現從座而起,偏袒

一肩,右膝著地,合掌恭敬,而白佛言:

「希有.世尊,乃至如來、應正等覺,能以

最勝攝受,攝受諸菩薩摩訶薩,乃至

如來、應正等覺,能以最勝付囑,付囑

諸菩薩摩訶薩.世尊,諸有發趣菩薩

乘者,應云何住,云何修行,云何攝伏

其心?」作是語已,

爾時,世尊告具壽善現曰:「善哉,善哉!

善現,如是如是.如汝所說,乃至如來、

應正等覺,能以最勝攝受,攝受諸菩

薩摩訶薩乃至如來、應正等覺,能以

最勝付囑,付囑諸菩薩摩訶薩.是故,

善現,汝應諦聽,極善作意.吾當爲汝,

分別解說.諸有發趣菩薩乘者,應如

是住,如是修行,如是攝伏其心.」具壽

善現白佛言:「如是.世尊,願樂欲聞.」

佛言:「善現,諸有發趣菩薩乘者,應當

發起如是之心.所有諸有情,有情攝

所攝,若卵生,若胎生,若濕生,若化生,

若有色,若無色,若有想,若無想,若非

有想、非無想,乃至有情界施設、所施

設,如是一切我當皆令於無餘依妙

涅槃界,而般涅槃.雖度如是無量有

情令滅度已,而無有情得滅度者.何

以故?善現,若諸菩薩摩訶薩有情想

轉,不應說名菩薩摩訶薩.所以者何?

善現,若諸菩薩摩訶薩不應說言有

情想轉,如是命者想、士夫想、補特伽

羅想、意生想、摩納婆想、作者想、受者

想轉,當知亦爾.何以故?善現,無有少

法名爲發趣菩薩乘者.

復次,善現,菩薩摩訶薩不住於事,應

行布施,都無所住,應行布施.不住於

色,應行布施,不住聲、香、味、觸法,應行

布施.善現,如是菩薩摩訶薩如不住

相想,應行布施.何以故?善現,若菩薩

摩訶薩都無所住,而行布施,其福德

聚不可取量.」佛告善現:「於汝意云何?

東方虛空可取量不?」善現答言:「不也,

世尊.」「善現,如是南、西、北方,四維上、下,

周遍十方一切世界虛空可取量不?」

善現答言:「不也,世尊.」佛言:「善現,如是

如是.若菩薩摩訶薩都無所住,而行

布施,其福德聚不可取量,亦復如是.

善現,菩薩如是如不住相想,應行布施.」

佛告善現:「於汝意云何?可以諸相具

足,觀如來不?」善現答言:「不也.世尊,不

應以諸相具足,觀於如來.何以故?如

來說諸相具足,卽非諸相具足.」說是

語已,佛復告具壽善現言:「善現,乃至

諸相具足,皆是虛妄,乃至非相具足,

皆非虛妄,如是以相非相,應觀如來.」

說是語已,具壽善現復白佛言:「世尊.

頗有有情於當來世,後時後分,後五

百歲,正法將滅,時分轉時,聞說如是

色經典句生實想不?」佛告善現:「勿作

是說:「頗有有情於當來世,後時後分,

後五百歲,正法將滅,時分轉時,聞說

如是色經典句,生實想不?」.然復善現,

有菩薩摩訶薩於當世,後時後分,後

五百歲,正法將滅,時分轉時,具足尸

羅,具德具慧.復次,善現,彼菩薩摩訶

薩非於一佛所承事供養,非於一佛

所種諸善根.然復善現,彼菩薩摩訶

薩於其非一百千佛所承事供養,於

其非一百千佛所種諸善根,乃能聞

說如是色經典句,當得一淨信心.善

現,如來以其佛智,悉已知彼;如來以

其佛眼,悉已見彼.善現,如來悉已覺

彼.一切有情當生無量無數福聚,當

攝無量無數福聚.何以故?善現,彼菩

薩摩訶薩無我想轉,無有情想,無命

者想,無士夫想,無補特伽羅想,無意

生想,無摩納婆想,無作者想,無受者

想轉.善現,彼菩薩摩訶薩無法想轉,

無非法想轉,無想轉,亦無非想轉.所

以者何?善現,若菩薩摩訶薩有法想

轉,彼卽應有我執、有情執、命者執、補

特伽羅等執.若有非法想轉,彼亦應

有我執、有情執、命者執、補特伽羅等

執.何以故?善現,不應取法,不應取非

法.是故如來密意,而說筏喩法門.諸

有智者,法尚應斷,何況非法?」

佛復告具壽善現言:「善現,於汝意云

何?頗有少法如來應正等覺證得阿

耨多羅三藐三菩提耶?頗有少法如

來應正等覺是所說耶?」善現答言:「世

尊,如我解佛所說義者,無有少法如

來應正等覺證得阿耨多羅三藐三

菩提,亦無有少法是如來應正等覺

所說.何以故?世尊如來應正等覺所

證所說所思惟法,皆不可取,不可宣

說,非法非非法.何以故?以諸賢聖補

特伽羅皆是無爲之所顯故

佛告善現:「於汝意云何?若善男子或

善女人,以此三千大千世界盛滿七

寶,持用布施,是善男子或善女人,由

此因緣,所生福聚寧爲多不?」善現答

言:「甚多.世尊,甚多.善逝,是善男子或

善女人,由此因緣,所生福聚其量甚

多.何以故?世尊,福德聚福德聚者,如

來說爲非福德聚.是故如來說名福

德聚福德聚.」

佛復告善現言:「善現,若善男子或善

女人以此三千大千世界盛滿七寶,

持用布施,若善男子或善女人,於此

法門乃至四句伽他,受持讀誦,究竟

通利,及廣爲他,宣說開示,如理作意,

由是因緣,所生福聚甚多於前,無量

無數.何以故?一切如來、應正等覺,阿

耨多羅三藐三菩提皆從此經出,諸

佛世尊皆從此經生.所以者何?善現,

諸佛法諸佛法者,如來說爲非諸佛

法.是故如來說名諸佛法諸佛法.」

佛告善現:「於汝意云何?諸預流者頗

作是念:「我能證得預流果不?」.』善現答

言:「不也.世尊,諸預流者不作是念:「我

能證得預流之果.」.何以故?世尊,諸預

流者無少所預,故名預流,不預色、聲、

香、味、觸、法,故名預流.世尊,若預流者

作如是念:「我能證得預流之果.」,卽爲

執我有情命者士夫補特伽羅等.」佛

告善現:「於汝意云何?諸一來者頗作

是念:「我能證得一來果不?」』善現答言:

「不也.世尊,諸一來者不作是念:「我能

證得一來之果.」.何以故?世尊,以無少

法證一來性,故名一來.」佛告善現:「於

汝意云何?諸不還者頗作是念:「我能

證得不還果不?」.』善現答言:「不也.世尊,

諸不還者不作是念:P我能證得不還

之果.」.何以故?世尊,以無少法證不還

性,故名不還.」佛告善現:「於汝意云何?

諸阿羅漢頗作是念:「我能證得阿羅

漢不?」.』善現答言:「不也.世尊,諸阿羅漢

不作是念:「我能證得阿羅漢性.」.何以

故?世尊,以無少法名阿羅漢,由是因

緣,名阿羅漢.世尊,若阿羅漢作如是

念:「我能證得阿羅漢性.」,卽爲執我有

情、命者、士夫、補特伽羅等.所以者何?

世尊,如來、應正等覺說:「我得無諍住

最爲第一.」.世尊,我雖是阿羅漢永離

貪欲,而我未曾作如是念:「我得阿羅

漢永離貪欲.」.世尊,我若作如是念:」我

得阿羅漢永離貪欲者.」,如來,不應記

說我言:「善現,善男子得無諍住,最爲

第一.」.以都無所住.是故如來說名無

諍住無諍住.」

佛告善現:「於汝意云何?如來昔在然

燈如來應正等覺所,頗於少法,有所

取不?」善現答言:「不也.世尊,如來昔在

然燈如來應正等覺所,都無少法,而

有所取.」佛告善現:「若有菩薩作如是

言:「我當成辦佛土功德莊嚴.」,如是菩

薩非眞實語.何以故?善現,佛土功德

莊嚴佛土功德莊嚴者,如來說非莊

嚴.是故如來說名佛土功德莊嚴佛

土功德莊嚴.是故善現,菩薩如是都

無所住,應生其心;不住於色,應生其

心;不住非色,應生其心;不住聲、香、味、

觸、法,應生其心;不住非聲、香、味、觸法,

應生其心;都無所住,應生其心.」

佛告善現:「如有士夫具身大身,其色

自體,假使,譬如妙高山王,善現,於汝

意云何?彼之自體爲廣大不?」善現答

言:「彼之自體廣大.世尊,廣大.善逝,何

以故?世尊,彼之自體如來說非彼體,

故名自體;非以彼體,故名自體.」

佛告善現:「於汝意云何?乃至殑伽河

中所有沙數,假使有如是沙等殑伽

河,是諸殑伽河沙寧爲多不?」善現答

言:「甚多.世尊,甚多.善逝,諸殑伽河尚

多無數,何況其沙?」佛言:「善現,吾今告

汝,開覺於汝.假使若善男子,或善女

人以妙七寶盛滿爾所殑伽河沙等

世界,奉施如來應正等覺,善現,於

汝意云何?是善男子,或善女人由此

因緣,所生福聚寧爲多不?」善現答言:

「甚多.世尊,甚多.善逝,是善男子或善

女人由此因緣,所生福聚其量甚多.」

佛復告善現:「若以七寶盛滿爾所沙

等世界,奉施如來應正等覺,若善男

子或善女人於此法門乃至四句伽

他,受持讀誦,究竟通利,及廣爲他,宣

說開示,如理作意,由此因緣,所生福

聚甚多於前,無量無數.

復次,善現,若地方所於此法門,乃至

爲他宣說開示四句伽他,此地方所

尚爲世閒諸天及人阿素洛等之所

供養如佛靈廟,何況有能於此法門,

具足究竟,書寫,受持讀誦,究竟通利,

及廣爲他,宣說開示,如理作意?如是

有情,成就最勝希有功德.此地方所

大師所住,或隨一一尊重處所,若諸

有智同梵行者.」說是語已.

具壽善現復白佛言:「世尊,當何名此

法門,我當云何奉持?」作是語已,佛告

善現言:「具壽,今此法門名爲能斷金

剛般若波羅蜜多.如是名字汝當奉

持.何以故?善現,如是般若波羅蜜多

如來說爲非般若波羅蜜多.是故如

來說名般若波羅蜜多.」

佛告善現:「於汝意云何?頗有少法如

來可說不?」善現答言:「不也.世尊,無有

少法如來可說.」佛告善現:「乃至三千

大千世界大地微塵寧爲多不?」善現

答言:「此地微塵甚多,世尊.甚多,善逝.」

佛言:「善現,大地微塵如來說非微塵.

是故如來說名大地微塵諸世界如

來說非世界.是故如來說名世界.」

佛告善現:「於汝意云何?應以三十二

大士夫相,觀於如來應正等覺不?」善

現答言不也世尊不應以三十二大

士夫相,觀於如來應正等覺.何以故?

世尊,三十二大士夫相如來說爲非

相.是故如來說名三十二大士夫相.」

佛復告善現言:「假使若有善男子或

善女人,於日日分,捨施殑伽河沙等

自體,如是經殑伽河沙等劫數,捨施

自體.復有善男子或善女人,於此法

門乃至四句伽他,受持讀誦,究竟通

利,及廣爲他,宣說開示,如理作意,由

是因緣,所生福聚甚多於前,無量

無數.」

爾時,具壽善現聞法威力,悲泣墮淚,

俛仰捫淚,而白佛言:「甚奇,希有.世尊,

最極,希有.善逝,如來今者所說法門

普爲發趣最上乘者,作諸義利,普爲

發趣最勝乘者,作諸義利.世尊,我昔

生智以來,未曾得聞如是法門.世尊,

若諸有情聞說如是甚深經典,生眞

實想,當知成就最勝希有.何以故?世

尊,諸眞實想眞實想者,如來說爲非

想.是故如來說名眞實想眞實想.世

尊,我今聞說如是法門,領悟信解未

爲希有.若諸有情於當來世,後時後

分,後五百歲正法將滅,時分轉時,當

於如是甚深法門,領悟信解,受持讀

誦究竟通利,及廣爲他,宣說開示,如

理作意,當知成就最勝希有.何以故?

世尊,彼諸有情無我想轉,無有情想,

無命者想,無士夫想,無補特伽羅想,

無意生想,無摩納婆想,無作者想,無

受者想轉.所以者何?世尊,諸我想卽

是非想,諸有情想、命者想、士夫想、補

特伽羅想、意生想、摩納婆想、作者想、

受者想,卽是非想.何以故?諸佛世尊

離一切想.」作是語已.

爾時,世尊告具壽善現言:「如是如是.

善現,若諸有情聞說如是甚深經典,

不驚不懼,無有怖畏,當知成就最勝

希有.何以故?善現,如來說最勝波羅

蜜多謂般若波羅蜜多.善現,如來所

說最勝波羅蜜多無量諸佛世尊所

共宣說故,名最勝波羅蜜多.如來說

最勝波羅蜜多卽非波羅蜜多.是故

如來說名最勝波羅蜜多.

復次,善現,如來說忍辱波羅蜜多卽

非波羅蜜多.是故如來說名忍辱波

羅蜜多.何以故?善現,我昔過去世,曾

爲羯利王斷支節肉,我於爾時,都無

我想,或有情想,或命者想,或士夫想,

或補特伽羅想,或意生想,或摩納婆

想,或作者想,或受者想.我於爾時,都

無有想亦非無想.何以故?善現,我於

爾時,若有我想,卽於爾時,應有恚想;

我於爾時,若有有情想、命者想、士夫

想、補特伽羅想、意生想、摩納婆想、作

者想、受者想,卽於爾時,應有恚想.何

以故?善現,我憶過去五百生中,曾爲

自號忍辱仙人.我於爾時,都無我想,

無有情想,無命者想,無士夫想,無補

特伽羅想,無意生想,無摩納婆想,無

作者想,無受者想.我於爾時,都無有

想,亦非無想.是故善現,菩薩摩訶薩

遠離一切想,應發阿耨多羅三藐三

菩提心.不住於色,應生其心;不住非

色應生其心;不住聲、香、味、觸、法,應生

其心;不住非聲、香、味、觸、法,應生其心;

都無所住,應生其心.何以故?善現,諸

有所住則爲非住.是故如來說諸菩

薩應無所住而行布施,不應住色、聲、

香、味、觸法,而行布施.

復次,善現,菩薩摩訶薩爲諸有情作

義利故,應當如是棄捨布施.何以故?

善現,諸有情想卽是非想,一切有情

如來卽說,爲非有情.善現,如來是實

語者、諦語者、如語者、不異語者.

復次,善現,如來現前等所證法或所

說法或所思法卽於其中,非諦非妄.

善現,譬如士夫入於闇室,都無所見,

當知菩薩若墮於事,謂墮於事,而行

布施,亦復如是.善現,譬如明眼士夫

過夜曉已,日光出時,見種種色,當知

菩薩不墮於事,謂不墮事,而行布施

亦復如是.

復次,善現,若善男子或善女人,於此

法門,受持讀誦,究竟通利,及廣爲他,

宣說開示,如理作意,則爲如來,以其

佛智,悉知是人,則爲如來,以其佛眼,

悉見是人,則爲如來,悉覺是人.如是

有情一切當生無量福聚.

復次,善現,假使善男子或善女人日

初時分,以殑伽河沙等自體布施,日

中時分,復以殑伽河沙等自體布施,

日後時分,亦以殑伽河沙等自體布

施,由此異門經於俱胝那庾多百千

劫以自體布施.若有聞說如是法門

不生誹謗,由此因緣,所生福聚尚多

於前,無量無數,何況能於如是法門,

具足畢竟,書寫,受持讀誦,究竟通利,

及廣爲他,宣說開示,如理作意?復次,

善現,如是法門不可思議,不可稱量,

應當悕冀不可思議所感異熟.善現,

如來宣說如是法門爲欲饒益趣最

上乘諸有情故,爲欲饒益,趣最勝乘

諸有情故.善現,若有於此法門,受持

讀誦,究竟通利,及廣爲他,宣說開示,

如理作意,卽爲如來,以其佛智,悉知

是人,卽爲如來,以其佛眼,悉見是人;

則爲如來,悉覺是人.如是有情一切

成就無量福聚,皆當成就不可思議

不可稱量無邊福聚.善現,如是一切

有情其肩荷擔如來無上正等菩提.

何以故?善現,如是法門非諸下劣信

解有情所能聽聞,非諸我見,非諸有

情見,非諸命者見,非諸士夫見,非諸

補特伽羅見,非諸意生見,非諸摩納

婆見,非諸作者見,非諸受者見所能

聽聞.此等若能受持讀誦,究竟通利,

及廣爲他,宣說開示,如理作意,無有

是處.

復次,善現,若地方所開此經典,此地

方所當爲世閒諸天及人、阿素洛等

之所供養,禮敬右遶,如佛靈廟.

復次,善現,若善男子或善女人,於此

經典,受持讀誦,究竟通利,及廣爲他,

宣說開示,如理作意,若遭輕毀,極遭

輕毀.所以者何?善現,是諸有情宿生

所造諸不淨業應感惡趣,以現法中

遭輕毀故,宿生所造諸不淨業皆悉

消盡,當得無上正等菩提.何以故?善

現我憶過去於無數劫,復過無數,於

然燈如來應正等覺先,復過先曾値

八千四俱胝那庾多百千諸佛,我皆

承事,旣承事已,皆無違犯.善現,我於

如是諸佛世尊,皆得承事,旣承事已,

皆無違犯.若諸有情後,時後分,後五

百歲,正法將滅,時分轉時,於此經典,

受持讀誦,究竟通利,及廣爲他,宣說

開示,如理作意.善現,我先福聚於此

福聚百分計之所不能及,如是千分,

若百千分,若俱胝百千分,若俱胝那

庾多百千分,若數分,若計分,若筭分,

若喩分,若鄔波尼殺曇分,亦不能及.

善現,我若具說當於爾時,是善男子

或善女人所生福聚乃至是善男子

是善女人所攝福聚,有諸有情則便

迷悶,心或狂亂.是故善現,如來宣說

如是法門不可思議,不可稱量,應當

悕冀不可思議所感異熟.」爾時,具壽

善現復白佛言:「世尊,諸有發趣菩薩

乘者,應云何住,云何修行,云何攝伏

其心?」

佛告善現:「諸有發趣菩薩乘者,應當

發起如是之心.我當皆令一切有情,

於無餘依妙涅槃界,而般涅槃,雖度

如是一切有情令滅度已,而無有情

得滅度者.何以故?善現,若諸菩薩摩

訶薩有情想轉,不應說名菩薩摩訶

薩.所以者何?若諸菩薩摩訶薩不應

說言有情想轉,如是命者想、士夫想、

補特伽羅想、意生想摩納婆想、作者

想、受者想轉,當知亦爾.何以故?善現,

無有少法名爲發趣菩薩乘者.」

佛告善現:「於汝意云何?如來昔於然

燈如來應正等覺所,頗有少法能證

阿耨多羅三藐三菩提不?」作是語已,

具壽善現白佛言:「世尊,如我解佛所

說義者,如來昔於然燈如來應正等

覺所,無有少法能證阿耨多羅三藐

三菩提.」說是語已,佛告具壽善現言:

「如是如是.善現,如來昔於然燈如來

應正等覺所,無有少法能證阿耨多

羅三藐三菩提.何以故?善現,如來昔

於然燈如來應正等覺所,若有少法

能證阿耨多羅三藐三菩提者,然燈

如來應正等覺不應授我記言:汝摩

納婆於當來世,名釋迦牟尼如來應

正等覺.善現,以如來無有少法能證

阿耨多羅三藐三菩提.是故然燈如

來應正等覺授我記言:「汝摩納婆於

當來世,名釋迦牟尼如來、應、正等覺.」.

所以者何?善現,言如來者,卽是眞實

眞如增語;言如來者,卽是無生法性

增語;言如來者,卽是永斷道路增語;

言如來者,卽是畢竟不生增語.何以

故?善現,若實無生卽最勝義.善現,若

如是說如來應正等覺能證阿耨多

羅三藐三菩提者,當知此言爲不眞

實.所以者何?善現,由彼謗我起不實

執.何以故?善現,無有少法如來應正

等覺能證阿耨多羅三藐三菩提.善

現,如來現前等所證法或所說法或

所思法卽於其中,非諦非妄.是故如

來說一切法皆是佛法.善現,一切法

一切法者如來說非一切法.是故如

來說名一切法一切法.」佛告善現:「譬

如士夫具身大身.」具壽善現卽白佛

言:「世尊,如來所說士夫具身大身如

來說爲非身.是故說名具身大身.」佛

言:「善現,如是如是.若諸菩薩作如是

言:「我當滅度無量有情.」,是則不應說

名菩薩.何以故?善現,頗有少法名菩

薩不?」善現答言:「不也.世尊,無有少法

名爲菩薩.」佛告善現:「有情有情者如

來說非有情故,名有情.是故如來說

一切法無有有情,無有命者,無有士

夫,無有補特伽羅等.善現,若諸菩薩

作如是言:「我當成辦佛土功德莊嚴.」,

亦如是說.何以故?善現,佛土功德莊

嚴佛土功德莊嚴者如來說非莊嚴.

是故如來說名佛土功德莊嚴佛土

功德莊嚴.善現,若諸菩薩於無我法,

無我法深信解者如來應正等覺說

爲菩薩菩薩.」

佛告善現:「於汝意云何?如來等現有

肉眼不?」善現答言:「如是.世尊,如來等

現有肉眼.」佛言:「善現,於汝意云何?如

來等現有天眼不?」善現答言:「如是.世

尊,如來等現有天眼.」佛言:「善現,於汝

意云何?如來等現有慧眼不?」善現答

言:「如是.世尊,如來等現有慧眼.」佛言:

「善現,於汝意云何?如來等現有法眼

不?」善現答言:「如是.世尊,如來等現有

法眼.」佛言:「善現,於汝意云何?如來等

現有佛眼不?」善現答言:「如是.世尊,如

來等現有佛眼.」

佛告善現:「於汝意云何?乃至殑伽河

中所有諸沙如來說是沙不?」善現答

言:「如是.世尊,如是.善逝,如來說是沙.」

佛言:「善現,於汝意云何?乃至殑伽河

中所有沙數假使有如是等殑伽河,

乃至是諸殑伽河中所有沙數假使

有如是等世界,是諸世:界寧爲多不?」

善現答言:「如是.世尊,如是.善逝,是諸

世界其數甚多.」佛言:「善現,乃至爾所

諸世界中所有有情彼諸有情各有

種種,其心流注我悉能知.何以故?善

現,心流注心流注者如來說非流注.

是故如來說名心流注心流注.所以

者何?善現,過去心不可得,未來心不

可得,現在心不可得.」

佛告善現:「於汝意云何?若善男子或

善女人,以此三千大千世界盛滿七

寶,奉施如來、應正等覺,是善男子或

善女人,由是因緣,所生福聚寧爲多

不?」善現答言:「甚多,世尊.甚多,善逝.佛

言:「善現,如是如是.彼善男子或善女

人,由此因緣,所生福聚其量甚多.何

以故?善現,若有福聚如來不說福聚

福聚.」

佛告善現:「於汝意云何?可以色身圓

實,觀如來不?」善現答言:「不也.世尊,不

可以色身圓實,觀於如來.何以故?世

尊色身圓實色身圓實者,如來說:「非

圓實.」是故,如來說:「名色身圓實色身

圓實.」.』

佛告善現:「於汝意云何?可以諸相具

足,觀如來不?」善現答言:「不也.世尊,不

可以諸相具足,觀於如來.何以故?世

尊,諸相具足諸相具足者,如來說:「爲

非相具足.」.是故,如來說:「名諸相具足

諸相具足.」.』

佛告善現:「於汝意云何?如來頗作是

念:「我當有所說法耶?」善現,汝今勿當

作如是觀.何以故?善現,若言如來有

所說法,卽爲謗我,爲非善取.何以故?

善現,說法說法者無法可說故,名說法.」

爾時,具壽善現白佛言:「世尊,於當來

世,後時後分,後五百歲,正法將滅,時

分轉時,頗有有情聞說如是色類法

已,能深信不?」佛言:「善現,彼非有情非

不有情.何以故?善現,一切有情者如

來說非有情,故名一切有情.」

佛告善現:「於汝意云何?頗有少法如

來應正等覺現證無上正等菩提耶?」

具壽善現白佛言:「世尊,如我解佛所

說義者,無有少法如來、應、正等覺現

證無上正等菩提.」佛言:「善現,如是如

是.於中少法無有無得故,名無上正

等菩提.復次,善現,是法平等,於其中

閒,無不平等故,名無上正等菩提.以

無我性無有情性無命者性無士夫

性無補特伽羅等性平等故,名無上

正等菩提.一切善法無不現證,一切

善法無不妙覺.善現,善法善法者,如

來一切說爲非法.是故如來說名善

法善法.

復次,善現,若善男子或善女人,集七

寶聚量等三千大千世界其中所有

妙高山王持用布施,若善男子或善

女人,於此般若波羅蜜多經中乃至

四句伽他,受持讀誦,究竟通利,及廣

爲他,宣說開示,如理作意,善現前說,

福聚於此福聚,百分計之所不能及,

如是千分,若百千分,若俱胝百千分,

若俱胝那庾多百千分,若數分,若計

分,若筭分,若喩分,若鄔波尼殺曇分

亦不能及.

佛告善現:「於意云何?如來頗作是念:

「我當度脫諸有情耶?」.善現,汝今勿當

作如是觀.何以故?善現,無少有情如

來度者.善現,若有有情如來度者,如

來卽應有其我執,有有情執,有命者

執,有士夫執,有補特伽羅等執.善現,

我等執者,如來說爲非執故,名我等

執,而諸愚夫異生强有此執.善現,愚

夫異生者,如來說爲非生故,名愚夫

異生.」

佛告善現:「於汝意云何?可以諸相具

足,觀如來不?善現答言:「如我解佛所

說義者,不應以諸相具足,觀於如來.」

佛言:「善現,善哉,善哉!如是如是.如汝

所說,不應以諸相具足,觀於如來.善

現,若以諸相具足,觀如來者,轉輪聖

王應是如來.是故不應以諸相具足,

觀於如來,如是應以諸相非相,觀於

如來.」爾時,世尊而說頌曰:

諸以色觀我以音聲尋我彼生履邪斷

不能當見我.應觀佛法性卽導師法身

法性非所識故彼不能了.

佛告善現:「於汝意云何?如來應正等

覺以諸相具足,現證無上正等覺耶?

善現,汝今勿當作如是觀.何以故?善

現,如來應正等覺不以諸相具足,現

證無上正等菩提.

復次,善現,如是發趣菩薩乘者頗施

設少法若壞若斷耶?善現,汝今勿當

作如是觀.諸有發趣菩薩乘者終不

施設少法若壞若斷.

復次,善現,若善男子或善女人,以殑

伽河沙等世界盛滿七寶,奉施如來

應正等覺若有菩薩於諸無我無生

法中,獲得堪忍,由是因緣,所生福聚

甚多於彼.

復次,善現,菩薩不應攝受福聚.」具壽

善現卽白佛言:「世尊,云何菩薩不應

攝受福聚?」佛言:「善現,所應攝受不應

攝受.是故說名所應攝受.

復次,善現,若有說言:「如來若去若來

若住若坐若臥.」,是人不解我所說義,

何以故?善現言如來者,卽是眞實眞

如增語.都無所去無所從來故,名如

來應正等覺.

復次,善現,若善男子或善女人,乃至

三千大千世界大地極微塵量等世

界,卽以如是無數世界色像爲墨如

極微聚.善現,於汝意云何?是極微聚

寧爲多不?」善現答言:「是極微聚甚多.

世尊,甚多.善逝,何以故?世尊,若極微

聚是實有者,佛不應說爲極微聚.所

以者何?如來說極微聚卽爲非聚故,

名極微聚.如來說三千大千世界卽

非世界故,名三千大千世界.何以故?

世尊,若世界是實有者,卽爲一合執.

如來說一合執,卽爲非執故,名一合

執.」佛言:「善現,此一合執不可言說,不

可戲論,然彼一切愚夫異生强執是

法.何以故?善現,若作是言:「如來宣說

我見、有情見、命者見、士夫見、補特伽

羅見、意生見、摩納婆見、作者見、受者

見.」,於汝意云何?如是所說爲正語不?」

善現答言:「不也,世尊,不也.善逝,如是

所說非爲正語.所以者何?如來所說

我見、有情見、命者見、士夫見、補特伽

羅見、意生見、摩納婆見、作者見、受者

見,卽爲非見故,名我見乃至受者見.」

佛告善現:「諸有發趣菩薩乘者於一

切法,應如是知,應如是見,應如是信

解,如不住法想.何以故?善現,法想法

想者,如來說爲非想.是故,如來說名

法想法想.

復次,善現,若菩薩摩訶薩以無量無

數世界盛滿七寶,奉施如來應正等

覺,若善男子或善女人於此般若波

羅蜜多經中乃至四句伽他,受持讀

誦,究竟通利,如理作意及廣爲他,宣

說開示,由此因緣,所生福聚甚多於

前,無量無數.云何爲他,宣說開示?如

不爲他宣說開示故,名爲他宣說開

示.」爾時,世尊而說頌曰:

諸和合所爲 如星翳燈幻 露泡夢電雲

應作如是觀.

時,薄伽梵說是經已,尊者善現及諸

苾芻、苾芻尼、鄔波索迦、鄔波斯迦幷

諸世閒天、人、阿素洛、健達縛等,聞薄

伽梵所說經已,皆大歡喜,信受奉行.

能斷金剛般若波羅蜜多經

己亥歲高麗國大藏都監奉

勅彫造